**KINNITATUD**

Eesti Advokatuuri juhatuse

04.02.2025. a otsusega

**2025. a EESTI ADVOKATUURI ÜLDKOGU OSALISELT FÜÜSILISE**

**KOOSOLEKUNA JA OSALISELT ELEKTROONILISTE VAHENDITE ABIL**

**LÄBIVIIMISE, OSALEMISE JA HÄÄLETAMISE KORD**

Kord on kehtestatud advokatuuriseaduse § 7 lg 4 ja § 71 alusel.

# § 1. Osalemine üldkogul

1. 2025. a korraline üldkogu viiakse läbi 07.03.2025 algusega kl 10.00 osaliselt füüsilise koosolekuna Tallinnas, F. R. Kreutzwaldi 23 asuvas Hilton Tallinn Park hotellis ja osaliselt elektrooniliste vahendite abil. Füüsilisel koosolekul mitteosalevatel advokaatidel on võimalik üldkogul osaleda ning sõna võtta ja küsimusi esitada elektrooniliste vahendite abil. Kasutatava veebikeskkonna kohta edastatakse info hiljemalt 05.03.2025.
2. Hääleõiguslik advokaat loetakse üldkogul osalevaks, kui ta on üldkogu päeva, s.o 07.03.2025 hommikul ajavahemikul 8:00 kuni koosoleku alguseni kinnitanud VOLIS keskkonnas oma kohaloleku.
3. Advokaat võib üldkogu füüsilisel koosolekul osaleda ka esindaja kaudu, volitades selleks teist hääleõiguslikku advokaati enda nimel üldkogul osalema. Volitada on võimalik vaid esindajat, kes osaleb füüsilisel koosolekul.

# § 2. Üldkogul hääletamine

1. Üldkogu otsuste eelnõud koos seletuskirjade ja muude materjalidega tehakse eelnevaks tutvumiseks kättesaadavaks advokatuuri kodulehe sisevõrgus enne koosolekut. Üldkogu otsuste eelnõude hääletamine toimub VOLIS-e keskkonnas elektrooniliselt.
2. Hääletamise alguse ja lõpu kellaajad igas hääletatavas küsimuses määravad koosoleku juhatajad jooksvalt vastavalt päevakorrale ja koosoleku käigule.
3. Hääleõiguslikud on vandeadvokaadid. Hääleõiguslikud advokaadid määratakse kindlaks 07.03.2025 seisuga. Advokaat ei ole hääleõiguslik, kui tema liikmesus või kutsetegevus advokatuuris on juhatuse või aukohtu otsusega peatatud. Igal hääleõiguslikul advokaadil on üks hääl. Assotsieerunud liikmel on hääleõigus esimehe ja juhatuse liikmete valimisel. Hääleõiguslik advokaat võib hääletada ka esindaja kaudu, volitades selleks teist hääleõiguslikku advokaati enda nimel hääletama. Volituse alusel hääletamine on võimalik vaid füüsilisel koosolekul asuvates jaoskondades. Häält on võimalik kuni hääletamise toimumisperioodi lõpuni muuta, hääletamistulemuste selgitamisel läheb arvesse viimasena antud hääl.
4. Hääl loetakse VOLIS keskkonnas antuks, kui keskkonnas identifitseeritud advokaat on hääletuslehel oma valiku nõuetekohaselt märgistanud.
5. Hääleõiguslikele advokaatidele saadetakse hiljemalt 05.03.2025 e-kirjaga VOLIS keskkonnas hääletamise juhend.
6. Kui hääleõiguslikul advokaadil ei ole võimalik füüsilisel koosolekul VOLIS keskkonnas oma nutiseadmega hääletada, siis võimaldatakse tal seda teha füüsilisel koosolekul asuvates hääletuspunktides. Selleks sisestatakse hääleõigusliku advokaadi isikukood kohapeal asuvast arvutist VOLIS keskkonda ning luuakse talle hääletuse aken, kus advokaat saab teha oma valiku. Hääletamise salajasus on tagatud asjakohaste tehniliste lahendustega.

# § 3. Advokatuuri organite kandidaatide ülesseadmine ja valimine

1. Advokatuuri esimehe, juhatuse liikmete ja asendusliikmete, revisjonikomisjoni liikmete ja asendusliikmete ning aukohtu liikmete ja asendusliikmete kandidaatide ülesseadmine toimub seaduses ja advokatuuri kodukorras sätestatud korras hiljemalt 7 kalendripäeva enne üldkogu. Kui tähtaegselt on üles seatud vähem kandidaate kui on advokatuuri organi liikmete ja asendusliikmete arv, võib kandidaate üles seada ka üldkogul. Juhatuse liikmete ja asendusliikmete arvu, revisjonikomisjoni liikmete ja asendusliikmete arvu ning aukohtu liikmete ja asendusliikmete arvu määrab üldkogu enne organite liikmete valimist.
2. Advokatuuri organid valitakse salajasel hääletamisel. VOLIS keskkonnas on hääletamise salajasus tagatud asjakohaste tehniliste lahendustega. Hääletaja hääletusõigust kontrollitakse hääletaja isikukoodi kaudu. Kasutaja tuvastatakse ID-kaardi, Mobiil-ID või Smart ID abil. Hääletaja tehtud valikut näidatakse vaid hääletajale tema kasutajasessiooni käigus ning tal on võimalus hääletuse toimumisperioodil oma valikut muuta. Kasutaja väljalogimisel VOLIS-est ei ole kõrvalistel isikutel, sh hääletuse korraldajal ligipääsu kasutaja hääletusvalikule ega võimalust seda muuta.

# § 4. Üldkogu otsuste vastuvõtmine ja jõustumine

1. VOLIS-es loetakse hääled kokku automaatselt. Valimiskomisjon kontrollib organite valimise läbiviimise korrektsust, hääletanud advokaatide hääleõiguse olemasolu ning kannab organite valimise käigu ja tulemused valimiskomisjoni protokolli.
2. Üldkogu otsus on vastu võetud, kui selle poolt on hääle andnud üle poole üldkogul osalenud hääleõiguslikest advokaatidest. Esimehe valimisel osutub valituks kandidaat, kelle poolt on antud üle poole hääletamisest osavõtnute häältest. Kui ükski kandidaat ei ole saanud vajalikku häälteenamust, korraldatakse valimiste teine voor, milles osaleb kaks enim hääli saanud kandidaati. Selles voorus teisest kandidaadist rohkem hääli saanud kandidaat osutub valituks. Häälte võrdse jagunemise korral heidetakse liisku. Organi valimistel osutub valituks rohkem hääli saanud kandidaat. Häälte võrdse jagunemise korral ja kui kumbki kandidaat ennast ei taanda, heidetakse liisku. Liisku heidab valimiskomisjoni poolt määratud liige kulli ja kirja viskamisega kandideerinud advokaatide ja teiste valimiskomisjoni liikmete juuresolekul. Liisu heitmise protseduur ja tulemused kantakse valimiskomisjoni protokolli.
3. Üldkogu otsus jõustub selle vastuvõtmisel, kui otsuses ei ole sätestatud teist tähtaega.

# § 5. Lõppsätted

Käesolevas korras reguleerimata küsimustes kohaldatakse advokatuuriseaduses ja kodukorras üldkogu kohta sätestatut ulatuses, milles see on üldkogu osaliselt füüsilise koosolekuna ja osaliselt elektrooniliste vahendite abil läbiviimise korral võimalik.